<classify> Mechi kati ya Tanzanite dhidi ya Young She-Polopolo kuwania kufuzu kwa fainali za Kombe la Dunia kwa Wanawake chini ya miaka 20, itachezwa katika uwanja wa Azam Complex - Chamazi kuanzia saa 10:00 jioni.Kikosi cha timu ya Tanzanite chini ya kocha wake mkuu Rogasian Kaijage iliyoweka kambi eneo la Mbande na kufanya mazoezi yake katika uwanja wa Azam Complex kwa takribani wiki ya pili sasa kikijiandaa na mchezo huo.Kwa mujibu wa Ofisa Habari wa TFF, Baraka Kizuguto, hali ya kambi ya Tanzanite ni nzuri wachezaji wote wapo katika hali nzuri na morali ya hali ya juu, kikubwa Watanzania wanaombwa kujitokeza kwa wingi siku ya Jumamosi kuja kuwapa sapoti timu hiyo yataifa.Nayo timu ya Taifa ya U20 ya Zambia, Young She-polopolo inatarajiwa kuwasili leo Alhamisi jioni kwa ya Shirika la RwandAir, ambapo Ijumaa wanatarajiwa kufanya mazoezi katika uwanja wa Azam Complex.Mwamuzi wa mchezo huo ni Batol Mahjob kutoka nchini Sudan, akisaidiwa na washika kibendera Remaz Osaman na Walaa Bilal, mwamuzi wa akiba Khadmallah Elasayed wote kutoka nchini Sudan na Kamisaa wa mchezo ni Flora Roosevelt kutoka nchini Malawi.Wakati huo huo, kikundi cha ushangiliaji cha timu za Taifa Taifa Supporters kimejiandaa kwenda kuwapa sapoti timu ya Tanzanite siku ya Jumamosi katika mchezo dhidi ya The Young She-Polopolo uwanja wa Azam Comlpex.Taifa Supporters baada ya kikao cha viongozi wao wamepanga kuwa na kikundi cha ushangiliaji cha watu wasiopungua 150 mia moja hamsini katika mechi hiyo ya kuwania kufuzu kwa Fainali za Dunia kwa Wanawake chini ya miaka 20.Wanachama wa kikundi cha Taifa Supporters watakutana Jumamosi saa 5:00 asubuhi kisha kuelekea uwanja wa Azam kwa ajili ya kuwashangilia Tanzanite katika mchezo huo.  <topic>: michezo 